  Юлия Ильмурзина Егит ӧнерчиос ӝыны миллион манет  басьтыны быгатозы «Земский фельдшер» программая. Та федерал программаез 2017-тӥ арын кутозы ни дыр, вераз журналистъёслы Удмуртилэн тазалыкез утёнъя министрез Алексей Чуршин.  Со Удмуртиысь ёросъёсын модульной фельдшерско-акушерской пунктъёс пуктон сярысь вераз. «Милям валтӥсь ужпуммы — вань ФАП-ёсын фельдшеръёс мед луозы. Мон туж оскисько, 2017-тӥ арысен «Земский фельдшер»федерал программа ужаны кутскоз шуыса. Соку котькудӥз гуртэ мынэм егит ӧнерчи одӥг пол 500 сюрс манет басьтыны быгатоз», — вераз Чуршин. Кивалтӥсь ивортэмъя, «Земский доктор» программалэн ужаменыз валче туннэ элькунмылэн ёросъёсаз эмчиослы кулэяськон сокем бадым ӧвӧл. Та программа улсын 393 ӧнерчиос гуртэ мынӥзы но 1 миллион манетэн басьтӥзы. Со сяна, гуртын ужась ӧнерчиослы уждунзы борды окладлэсь 25 процентэз ватсаське. «Нимысьтыз тупанкылъя дышетонлэн пайдалыкез 2005-тӥ арын 30 процент вал ке (эмъяськонниосын дышетскыны лэзем 10 адями пӧлысь 3-ез гинэ отчы берытскылӥзы), кылем арын - 94,6 процент», — пусйиз Чуршин. Ижысь кун эм академие нимысьтыз тупанкылъя дышетскыны кутон туэ эшшо 11 процентлы будоз (147 адями интые 169), нош эм колледжъёсын — 10 процентлы. Эм дышетсконниосты йылпумъям 65 процентэз егитъёс Удмуртие кылё. Министрлэн малпамезъя, со туж умой лыдпус, малы ке шуоно Ижкарысь эм акдемиын дышетскисьёс пӧлысь 40 процентэз  мукет улосвылъёсысь лыктэмъёс (Татарстанысь, Башкортостанысь, Коми но Марий Эл элькунъёсысь), соос пӧлын ас палысьтызы эмъяськонниосын лэземъёс но. Тегъёс: Удмуртия Тазалык АлексейЧуршин Тазалыкезутёнъяминистерство гуртэмчиос коньдон  